[pic] | COMISIA COMUNITĂŢILOR EUROPENE |

Bruxelles, 9.1.2009

COM(2008) 899 final

2006/0258 (COD)

COMUNICARE A COMISIEI CĂTRE PARLAMENTUL EUROPEAN în conformitate cu articolul 251 alineatul (2) paragraful al doilea din Tratatul CE privind

Poziția comună a Consiliului în ceea ce privește adoptarea unui regulament al Parlamentului European și al Consiliului privind statisticile referitoare la produsele de protecție a plantelor

2006/0258 (COD)

COMUNICARE A COMISIEI CĂTRE PARLAMENTUL EUROPEAN în conformitate cu articolul 251 alineatul (2) paragraful al doilea din Tratatul CE privind

Poziția comună a Consiliului în ceea ce privește adoptarea unui regulament al Parlamentului European și al Consiliului privind statisticile referitoare la produsele de protecție a plantelor

1. CONTEXT

Data transmiterii propunerii către Parlamentul European și către Consiliu (document COM(2006) 778 final — 2006/0258 (COD) | 11 decembrie 2006 |

Data avizului Comitetului Economic și Social European: | 11 iulie 2007 |

Data avizului Parlamentului European, prima lectură: | 12 martie 2008 |

Data adoptării poziției comune: | 20 noiembrie 2008 |

2. OBIECTIVUL PROPUNERII COMISIEI

Regulamentul propus instaurează un cadru juridic și definește norme armonizate pentru colectarea și difuzarea statisticilor privind vânzarea și utilizarea produselor de protecție a plantelor. În special, acesta definește norme pentru: frecvența colectării datelor (anual pentru vânzări – o dată la 5 ani pentru utilizare); metodele de colectare a datelor, acordându-se statelor membre o flexibilitate considerabilă; formatul și periodicitatea obligațiilor de raportare, care pot fi specificate în detaliu de Comisie prin intermediul procedura comitetului. |

- Prezentul regulament privind statisticile referitoare la produsele de protecție a plantelor face parte dintr-un pachet de legi care include propunerea de directivă a Parlamentului European și a Consiliului de stabilire a unui cadru de acțiune comunitară pentru a realiza o utilizare durabilă a pesticidelor (COM(2006) 373 final) și propunerea de regulament al Parlamentului European și al Consiliului privind introducerea pe piață a produselor de protecție a plantelor (COM(2006) 388 final), care sunt, de asemenea, examinate în cadrul procedurii de codecizie (Consiliul AGRI).

3. COMENTARII CU PRIVIRE LA POZIȚIA COMUNĂ

3.1 Comentarii generale

Parlamentul European și-a dat avizul în urma primei lecturi, la 12 martie 2008. Comisia a acceptat în totalitate, parțial sau în principiu 12 din cele 26 de amendamente adoptate de Parlamentul European la prima lectură. Cinci din aceste 12 amendamente se reflectă deja, cel puțin parțial, în poziția comună.

Comisia a acceptat în totalitate, parțial sau în principiu amendamentele care duc la clarificarea și ameliorarea propunerii Comisiei. Acestea includ modificări care explică criteriile de calitate pentru statisticile oficiale și domeniul de aplicare al confidențialității, oferind o descriere mai bună a obiectivelor propunerii și creând o legătură mai explicită cu celelalte propuneri legislative pentru strategia tematică a pesticidelor, în special cu noul regulament pentru introducerea pe piață a produselor de protecție a plantelor, privind punerea în aplicare a obligațiilor de raportare și revizuirea listei produselor. Comisia a exprimat o poziție rezervată cu privire la extinderea domeniului de aplicare la biocide.

Comisia a respins mai ales amendamentele considerate fie redundante, fie în conflict cu dispozițiile generale are Regulamentului (CE) nr. 322/97 al Consiliului privind statisticile comunitare[1], precum și cu regulile Sistemului Statistic European, fie nerealizabile din punct de vedere tehnic, premature sau împovărătoare în mod inutil din punct de vedere administrativ și pentru respondenți.

Comisia consideră că poziția comună nu modifică abordarea sau obiectivele propunerii și poate, așadar, să o sprijine ca atare.

3.2. Comentarii detaliate

3.2.1. Amendamente propuse de Parlament, acceptate de Comisie și încorporate în totalitate, parțial sau în principiu în poziția comună

Amendamentele 5, 10, 13, 18 și 32 au fost încorporate, cu o formulare ușor diferită, în poziția comună. Amendamentul 5, acceptat în totalitate de Comisie, face mai explicite obiectivele regulamentului și a fost încorporat în totalitate în poziția comună a Consiliului. Legătura pe care o stabilește amendamentul 10 cu directiva-cadru privind utilizarea durabilă a pesticidelor, care clarifică obiectivele propunerii, a fost menținută de Consiliu dar limitată strict la articolul 14 din directivă. Cele trei liniuțe ale amendamentului 10, inclusiv ultima care se referă la înregistrări ale traseelor substanțelor, care nu a fost acceptabilă pentru Comisie, au fost respinse de Consiliu. Amendamentul 13 , acceptat în totalitate de Comisie, leagă propunerea de regulamentul propus referitor la introducerea pe piață a produselor de protecție a plantelor, cu o referință clară la obligațiile de raportare pe care acesta le conține. Acest amendament a fost menținut aproape neschimbat în poziția comună. Amendamentul 18 referitor la protecția confidențialității datelor și la limitarea utilizării datelor la scopuri statistice a fost acceptabil, în principiu, pentru Comisie și a fost încorporat, cu mici modificări, în poziția comună. Amendamentul 32 privind conținutul raportului Comisiei către Parlament, care a fost acceptat în totalitate de către Comisie, a fost acceptat în esență de către Consiliu.

3.2.2. Amendamente propuse de Parlament, respinse de Comisie, dar încorporate în totalitate, par țial sau în principiu în poziția comună

Niciunul.

3.2.3. Amendamente propuse de Parlament, acceptate în totalitate, par țial sau în principiu de Comisie, dar care nu sunt încorporate în poziția comună

Amendamentele 3, 6, 11, 12, 19, 30 și 33 au fost acceptate parțial sau în principiu de Comisie, dar nu au fost încorporate. Cele trei amendamente 6, 11 și 33 sunt legate cel puțin parțial de includerea produselor biocide în domeniul de aplicare al propunerii și redenumirea ulterioară a produselor de protecție a plantelor ca pesticide. Comisia a acceptat extinderea sub rezerva unui program realist care să fie convenit cu Parlamentul. Această extindere nu a fost acceptată de Consiliu. Amendamentele 3 și 30 care se ocupă cu standardele pentru statisticile oficiale au fost ambele respinse de Consiliu, care a introdus, în schimb, un nou considerent (8 litera (a)) și un nou articol (3 litera (a)) referitor la acest aspect. Amendamentul 12, care are ca scop consolidarea legăturii cu regulamentul referitor la introducerea pe piață a produselor de protecție a plantelor, a fost considerat împovărător și a fost respins de către Consiliu. Amendamentul 19 care preconizează revizuirea regulată de către Comisie a listei de substanțe incluse în anexa III nu a fost acceptat de către Consiliu, care a propus o abordare mai flexibilă într-un nou articol 4 alineatul (2) litera (a).

3.2.4. Amendamente propuse de Parlament și respinse de Comisie și de Consiliu, care nu sunt încorporate în poziția comună

Amendamentele 1, 7, 8, 21, 22, 26 și 34 au avut ca scop extinderea domeniului de aplicare al regulamentului la sectoarele de producție și de import-export, la utilizările neagricole și la biocide. Amendamentele 14, 16, 25, 28 și 31 au fost considerate atât de către Comisie, cât și de către Consiliu, a fi în conflict cu regulile Sistemului Statistic European. Amendamentele 15 și 23 care creează obligații de raportare specifice pentru producători și pentru cei responsabili de introducerea pe piață a produselor de protecție a plantelor au fost considerate ca suprapunându-se cu obligații similare din regulamentul introducerii pe piață. Aceste amendamente nu au fost incluse în poziția comună.

În ceea ce privește extinderea domeniului de aplicare al regulamentului la produsele biocide, așa cum a propus Parlamentul, Comisia era conștientă de dificultatea de a acoperi aceste produse în prezent și este de părere că un program realist pentru o astfel de extindere ar trebui să fie convenit fără niciun termen precis fixat de regulament. Posibilitatea extinderii domeniului de aplicare al regulamentului depinde foarte mult de progresul programului de revizuire pentru biocide, pentru care nu a fost încă definit un calendar. Comisia recunoaște pe deplin importanța produselor biocide și a demarat deja o evaluare specifică a impactului acestora în cadrul strategiei tematice referitoare la utilizarea durabilă a pesticidelor. Conform rezultatelor acestei evaluări a impactului, ar trebui recomandate măsuri specifice pentru a măsura importanța utilizării acestor produse. Cu toate acestea, Comisia nu poate presupune, în acest moment, dacă va fi recomandată o abordare statistică specifică sau dacă vor fi suficiente măsuri standard de raportare. Prin urmare, chestiunea biocidelor ar trebui separată de chestiunea produselor de protecție a plantelor.

3.2.5. Modificări aduse propunerii de către Consiliu

Consiliul a propus următoarele modificări principale ale propunerii Comisiei:

Evaluarea calității: Consiliul a introdus un nou articol (3a) referitor la evaluarea calității.Criterii de evaluare a calității au fost deja incluse în alte acte de bază referitoare la statistici[2]. Comisia poate sprijini această clarificare a regulilor pentru evaluarea calității.

Măsuri de punere în aplicare: Articolul introdus de Consiliu referitor la evaluarea calității este destul de specific. Prin urmare, referința la procedura comitetului pentru rapoartele privind calitatea și pentru măsurile de raportare a fost eliminată. Textul privind adoptarea de către Comisie a definiției „suprafeței tratate” a fost mutat de la anexa II la articolul 4. Textul privind posibilitatea Comisiei de a modifica clasificarea armonizată a fost mutat de la anexa III la articolul 4, iar soluția propusă de Consiliu este mai flexibilă decât revizuirea regulată propusă de Parlament (amendamentul 19). Comisia poate sprijini această clarificare și simplificare referitoare la măsurile de punere în aplicare.

Acoperirea colectării datelor privind utilizarea: Consiliul a optat pentru acordarea unei largi marje de apreciere statelor membre pentru a selecționa culturile care trebuie acoperite și a definit noi limite pentru colectarea datelor privind utilizarea produselor de protecție a plantelor din anexa II. Combinarea cerințelor referitoare la reprezentativitatea culturilor cultivate și a substanțelor utilizate, corelat cu planurile naționale de acțiune desfășurate de statele membre conform strategiei tematice referitoare la utilizarea durabilă a pesticidelor, poate oferi garanții suficiente că acoperirea va fi suficientă și va permite comparații fiabile ale rezultatelor între statele membre. Mai mult, în expunerea motivelor sale, Consiliul consideră că evaluarea după cinci ani a rezultatelor regulamentului va permite modificarea selecției culturilor, dacă acest lucru este necesar. Astfel, Comisia poate sprijini acest compromis.

Noi definiții: Definițiile de la articolul 2 au fost ușor modificate și au fost adăugate noi definiții pentru a asigura o mai mare coerență cu alte acte de bază conexe referitoare la statistici. Comisia este de acord cu aceste modificări.

Alte modificări: În plus, Consiliul a eliminat din considerente toate referirile la producerea și distribuția produselor de protecție a plantelor, precum și la o posibilă extindere a domeniului de aplicare la biocide. Atât considerentele referitoare la subsidiaritate și la proporționalitate, cât și cele referitoare la procedura comitetului au fost reformulate și a fost adăugat un considerent specific referitor la transmiterea de date confidențiale. Aceste modificări sunt conforme cu poziția generală a Comisiei cu privire la domeniul de aplicare al regulamentului, astfel încât Comisia poate fi de acord cu aceste modificări.

4. CONCLUZIE

Modificările introduse de poziția comună a Consiliului sunt acceptabile pentru Comisie deoarece acestea conduc la un compromis realist între, pe de-o parte, necesitatea de a dispune de date fiabile și comparabile pentru a măsura progresul spre o utilizare mai durabilă a pesticidelor și reducerea riscurilor și, pe de altă parte, dificultatea pentru majoritatea statelor membre de a introduce un nou sistem de colectare a datelor și de a culege date suficient de detailate și comparabile pentru necesitățile prezentului regulament.

În general, modificările Consiliului sunt fundamentate pe propunerea Comisiei. Prin urmare, Comisia poate accepta poziția comună.

[1] JO L 52, 22.2.1997, p. 1. Regulament modificat prin Regulamentul (CE) nr. 1882/2003 al Parlamentului European și al Consiliului (JO L 284, 31.10.2003, p. 1).

[2] Regulamentul (CE) nr. 453/2008 al Parlamentului European și al Consiliului din 23 aprilie 2008 referitor la statisticile trimestriale privind locurile de muncă vacante în Comunitate (JO L145, 4.6.2008, p. 234).